tartuNLP/wikipedia-smugri-20251201 huggingface dataset:
Mercedes-Benz Zetros

Mercedes-Benz Zetros on saksalaisen Mercedes-Benzin suunnittelema maastokuorma-auto. Se on alun perin suunniteltu sotilaskäyttöön, mutta sitä on saatavilla myös siviiliversiona.
Puolustusvoimissa ajoneuvo soveltuu vaarallisten aineiden, kuten polttoaineiden ja räjähteiden kuljettamiseen. Irrotettvat istuinmoduulit mahdollistavat myös miehistön kuljettamisen. Moottorin iskutilavuus on hieman alle 13 litraa, tehoja on noin 355 hevosvoimaa ja vääntömomentti on 1300 newtonin suuruinen. Ajoneuvojen kantavuus on 6 440 kiloa. Nykyaikaiset Euro III -moottorit vähentävät polttoaineen kulutusta. Se sietää myös huonolaatuista polttoainetta. Maastokykyä parantaa suuri akselikiertymä sekä korkeat lähestymis-, ylitys- ja jättökulmat.
Zetorissa on rumpujarrut ja lehtijouset edessä että takana. Kaksiakselisen Zetrosin akseliväli on 4800 mm ja kolmiakselisen 4750 + 1450 mm. Alustat paino on vastaavasti 8,6 ja 10,5 tonnia. Sallitut kokonaispainot ovat 16/18 ja 25/27 tonnia. Zetros maastokuorma-autot kootaan Mercedes-Benzin tehtaalla Wörthissä.
Erkki Perälä

Erkki Hermanni Perälä (s. 28. huhtikuuta 1982 Savonlinna) on suomalainen kansalaisaktivisti ja vihreä poliitikko. Hän on ollut Helsingin kaupunginvaltuuston jäsen 2013–2017.
Tausta.
Nuoruudessaan Perälä asui Savonlinnassa ja muutti myöhemmin Helsinkiin lukioon. Hän kirjoitti ylioppilaaksi Alppilan lukiosta vuonna 2001.
Perälä palveli laivastossa Upinniemessä ja aloitti valtio-opin opinnot Helsingin yliopistossa vuonna 2003. Hän on koulutukseltaan valtiotieteiden maisteri. Perälä on ollut Helsingin yliopiston ylioppilaskunnan edustajiston jäsen.
Politiikka.
Perälä oli ehdolla vuoden 2008 kunnallisvaaleissa ja sai 317 ääntä. Kaudella 2009–2012 hän toimi nuorisolautakunnan jäsenenä. Perälä valittiin Helsingin kaupunginvaltuustoon vuoden 2012 kunnallisvaaleissa 984 äänellä. Hän oli kaupunginhallituksen jäsen kaudella 2013–2014.
Vuonna 2009 Perälä oli Vihreiden nuorten ja opiskelijoiden liiton puheenjohtaja yhdessä Sini Terävän kanssa. Vuonna 2010 hän oli Euroopan vihreiden nuorten hallituksen jäsen. Perälä toimi vihreiden puoluevaltuuskunnan varapuheenjohtajana kaudella 2011–2013.
Keväällä 2011 hän oli perustamassa Kallio-liikettä, joka puolustaa Hurstien ruoanjakopistettä ja järjestää puistokirpputoreja ja korttelijuhlia.
Vuosina 2008–2010 Perälä työskenteli oikeusministeriön demokratiayksikössä ensin korkeakouluharjoittelijana ja sitten suunnittelijana. Perälä toimi Anni Sinnemäen eduskunta-avustajana vuonna 2013 ja ympäristöministeri Ville Niinistön ja vihreän ministeriryhmän erityisavustajana vuonna 2014. Sittemmin hän on työskennellyt vihreiden viestintäsuunnittelijana, Ellun Kanojen viestinnän tekijänä ja Demos Helsingillä vanhempana konsulttina. Hän toimi ympäristö- ja ilmastoministeri Emma Karin erityisavustajana 2021–2022.
Yksityiselämä.
Perälällä on yksi lapsi (s. 2013) entisen puolisonsa kirjailija Riikka Pulkkisen kanssa.
Ratkaisun päivät

Ratkaisun päivät on Hannu Lemisen ohjaama elokuva vuodelta 1956. Se perustuu Juhani Konkan romaaniin "Ratkaisun päivät" (1954).
Elokuvan tarinassa Haavoittunut majuri Yrjö Hartti (Tauno Palo) rakastuu sairaanhoitajaansa Leena Aueriin (Ansa Ikonen), joka on hänen sodassa ampumansa vänrikin Veikko Lepistön (Jussi Jurkka) leski, mikä selviää vasta tapahtumien aikana. Elokuvasta puuttuu kriitikon mielestä siihen kuuluva yhteiskunnallinen terä, mutta siihen viittaavia piirteitä on näkyvissä rivien välissä Elokuvaa on aikanaan luonnehdittu neuvostovastaiseksi. Se oli legendaarisen näyttelijäparin viimeinen yhteinen elokuva.
Porno for Pyros

Porno for Pyros oli yhdysvaltalainen rockyhtye. Yhtye perustettiin vuonna 1992, juuri ensimmäistä kertaa hajonneen Jane's Addictionin raunioille. Kaksi Jane's Addictionin jäsentä siirtyi Porno for Pyrokseen, laulaja Perry Farrell ja rumpali Stephen Perkins, yhtyeen muut jäsenet olivat Peter DiStefano (kitara), sekä Martyn LeNoble (basso).
Olemassaolonsa aikana yhtye julkaisi kaksi albumia, Porno for Pyros (1993) ja Good God's Urge (1996).
Historia.
Perustaminen (1991-1992).
Jane's Addiction hajosi vuonna 1991, albumin Ritual de lo Habitual pidetyn kiertueen loputtua. Yhyeen jäsenet jatkoivat omiin suuntiinsa. Vuonna 1992 yhtyeen laulaja Perry Farrell ja rumpali Stephen Perkins perustivat yhdessä kitaristi Peter DiStefanon ja basisti Martyn LeNoblen kanssa yhtyeen nimeltä Porno for Pyros. Se aloitti nopeasti kappaleiden tekemisen ja nauhoittamisen, sekä esiintyi Lollapaloozassa vielä samana vuonna.
Porno for Pyros (1992-1995).
Yhtye kohtasi suuret odotukset yleisöltä, etenkin Jane's Addictionin faneilta. Niinpä sillä oli suuret paineet tehdä menestyksekäs albumi ja kiertue. Yhtyeen ensimmäinen studioalbumi Porno for Pyros julkaistiin vuonna 1993. Se sai vaihtelevia reaktioita: osa piti siitä, osa vihasi sitä. Albumia leimasi vertailu Jane's Addictionin aiempiin albumeihin. Moni sen kappaleista oli alun perin Jane's Addictionin kappaleita, mikä lisäsi yhtyeiden vertailua. Albumi oli kuitenkin kolmas Billboard 200-listalla. Albumin julkaisun tiimoilta tehdyn kiertueen aikana yhtye esiintyi muun muassa vuoden 1994 Woodstock-festivaaleilla.
Goog God's Urge (1995-1998).
Vuonna 1995 yhtye alkoi tehdä toista studioalbumiaan. Sen julkaisu viivästyi useasti yhtyeen kohdattua monia vastoinkäymisiä albumia tehdessään. Kitaristi DiStefanolle diagnosoitiin syöpä. Hän joutui pystyi jatkamaan yhtyeessä vasta onnistuneen leikkauksen jälkeen. DiStefanon palattua takaisin yhtyeeseen basisti LeNoble ilmoitti jättävänsä sen vedoten henkilökohtaisiin ongelmiin. Yhtye löysi LeNoblelle pian korvaajan, entisen Minutemen basistin Mike Watt. Hän esiintyi myös yhtyeen kiertueilla. Hän lisäksi yhtyeellä soittivat muun muassa Flea ja Dave Navarro.
Albumi Good God's Urge sai samanlaisen vastaanoton kuin edeltäjänsä, mutta se menestyi huonommin listoilla: albumi oli #20 Billboard 200-listalla. Albumin kiertueella yhtye esitti monia Jane's Addiction vanhoja kappaleita. Lisäksi kiertueen loppupuolella yhtyeeseen liittyivät Flea ja Dave Navarro, mikä enteili jo Jane's Addictionin paluuta, mikä lopulta tapahtui.
Jane's Addiction ei pysynyt kasassa enää paluukiertueen jälkeen: Flea palasi Red Hot Chili Peppersiin ja Perry Farrell keskittyi omaan soolouraansa, jolloin Porno for Pyros hajosi.
"Perrypalooza" (2009).
Yhtye palasi yhtyeen vuonna 2009, jolloin piti yhden esityksen "Perrypaloozassa", The Mirage-hotellissa. Esitys tarkoituksena oli juhlia Farrelin 50-vuotis syntymäpäivää. Esityksen aikana yhtye esitti kappaleet Pets ja Tahitian Moon.
Jaakko Hietikko

Jaakko Mikael Hietikko (s. 16. toukokuuta 1950) on suomalainen bassolaulaja. Hän on kotoisin Kurikasta.
Hietikko suoritti lauludiplominsa vuonna 1978 opiskeltuaan Sibelius-Akatemiassa vuodesta 1970 lähtien. Hänen opettajiensa joukossa olivat Jorma Huttunen, Hannu Salmenkallio, Jolanda di Maria Petris ja Matti Lehtinen. Hietikko pääsi Kansallisoopperan kuoroon vuonna 1975 ja sai siirron solistikuntaan 1980. Hän on tulkinnut rooleja esimerkiksi oopperoissa "Così fan tutte" (Don Alfonso), "Punainen viiva" (Simana Arhippaini), "Viimeiset kiusaukset" (Paavo Ruotsalainen), "L'incoronazione di Poppea" (Seneca), "Ratsumies" (Matti Puikkanen) ja "Pohjalaisia" (Erkki Harri).
Hietikko työskenteli Kansallisoopperassa, kunnes jäi sieltä eläkkeelle vuonna 2005. Hän on sittemmin esiintynyt muun muassa kirkkokonserteissa, Risto Vähäsarjan säveltämässä kyläoopperassa "Näkijä" ja Ilmajoen Musiikkijuhlilla.
Hietikko on levyttänyt esimerkiksi Simanan roolin "Punaisessa viivassa" ja Sakerin roolin "Aleksis Kivessä".
Devante Smith-Pelly

Devante Smith-Pelly (s. 14. kesäkuuta 1992 Scarborough, Ontario, Kanada) on kanadalainen jääkiekkohyökkääjä, joka edustaa KHL-seura Kunlun Red Staria.
Ura.
Seuraura.
Smith-Pellyn kasvattajaseura on Toronto Jr. Canadiens, jossa hän pelasi GTHL-liigaa kaudella 2007–2008. Kesällä 2008 OHL-joukkue Mississauga St. Michael's Majors varasi Smith-Pellyn kahdeksantena pelaajana. Tulokaskausi 2008–2009 toi hänelle 25 pistettä, mutta toisella kaudellaan 2009–2010 Smith-Pelly jakoi tehoilla 29+32=62 joukkueen sisäisen pistepörssin voiton Casey Cizikasin kanssa. Hän jakoi sen hänen kanssaan myös kevään 2010 pudotuspeleissä tehoilla 8+6=14. Smith-Pelly oli myös St. Michael's Majorsin paras maalintekijä.
Anaheim Ducks varasi Smith-Pellyn NHL:ään toisella kierroksella 42. pelaajana kesällä 2010. Hänet palautettiin syyskuussa harjoitusleirin päätteeksi takaisin OHL:ään. Smith-Pelly oli kaudella 2010–2011 tehoilla 36+30=66 St. Michael's Majorsin toiseksi paras pistemies ja maalintekijä Justin Shuggin jälkeen. Hän jakoi 15 osumallaan koko kevään 2011 pudotuspelien maalipörssin voiton Owen Sound Attackin Rob Mignardin kanssa ja oli 21 tehopisteellään St. Michael's Majorsin paras pistemies. Kauden päätteeksi joukkue isännöi Memorial Cup-turnausta, jossa Smith-Pelly oli tehoilla 3+3=6 St. Michael's Majorsin paras pistemies ja maalintekijä. Hänet valittiin turnauksen tähdistökentälliseen. Joulukuussa 2010 Smith-Pelly teki kolme seuraavaa kautta kattavan tulokassopimuksen Anaheim Ducksin kanssa.
Kaudeksi 2011–2012 Smith-Pelly sai paikan Anaheim Ducksin NHL-joukkueesta ja pelasi kauden avausottelussa 7. lokakuuta 2011 Helsingin Hartwall Areenalla. Hänen NHL-uransa avausmaali syntyi 10. marraskuuta 2011 Nashville Predatorsin Pekka Rinteen taakse.
Helmikuussa 2015 Smith-Pelly kaupattiin Montreal Canadiensiin vaihdossa Jiří Sekáčiin.
Heinäkuussa 2017 Washington Capitals hankki hyökkääjän riveihinsä.
Maajoukkueura.
Smith-Pelly voitti Ontarion joukkueessa alle 17-vuotiaiden World Hockey Challengen kultaa vuonna 2009.
Fitness-urheilu

Fitness-urheilulla tarkoitetaan kilpailulajeja, joissa henkilöt kilpailevat fyysisestä ulkomuodosta sekä mahdollisesti myös fyysisestä toiminnallisuudesta. Kilpailuja käydään sekä amatööri- että ammattitasolla. Fitness-urheilulla voidaan viitata myös fitness-urheilun alalajiin fitness tai erityyppiseen kuntosaliliikuntaan.
Yleisesti.
Fitness-urheilu poikkeaa monelta osin hieman samankaltaisesta kehonrakennuksesta. Siinä missä kehonrakennuksessa keskeisessä asemassa ovat lihaskoko ja -erottuvuus, on fitness-urheilussa alalajiin katsomatta keskeistä kehon lihaksiston ulkonäkö, harmonia ja toiminnallisuus.
Vaikkakin fitness-urheilu on ollut etäpäässä naisten suosiossa, niin laji on nyt avautumassa myös miehille. Miehille suunnattuja lajeja on Classic Bodybuilding sekä uusimpana, naisten tapaan liikunnallisen vapaaohjelman sisältävä Fitness.
Järjestöt.
Suomessa fitness-kilpailuja järjestetään kansainvälisen IFBB-järjestön alaisuudessa. Kansainvälisesti tarkasteltuna on myös muita alan urheilujärjestöjä, mutta IFBB:n alaiset amatööri- ja ammattilaiskilpailut ovat selkeästi suurin edustaja.
Lajit.
Fitness-urheilussa on useita alalajeja ja näissä eri kilpailuluokkia. Fitness-urheilussa kilpaillaan osin saman-, osin erinimisten amatööri- ja ammattilaislajien säännöillä.
Riskit.
Arvostelijoiden mukaan fitnessissä rakennetaan terveennäköisyyttä, jolla ei ole välttämättä paljon tekemistä todellisen terveyden kanssa. Fitness-elämäntapa voi rasittaa elimistöä. Naisille kehon liian matala rasvaprosentti on terveysriski.
Knud Baade

Knud Baade (28. maaliskuuta 1808 Skjold, Norja – 24. marraskuuta 1879 München, Saksa) oli norjalainen taidemaalari. Hän maalasi pääasiassa muotokuvia sekä maisemamaalauksia. Baade tunnettiin jossain määrin töistään, joissa hän käytti kuunvaloa sekä voimakkaita ja dramaattisia kontrasteja valojen ja varjojen välillä.
Vuonna 1834 Baade matkusti meriteitse rannikkoa pitkin Pohjois-Norjaan meriupseeri ja taiteilija Christian Duen johtamalla "Elida"-maanmittausaluksella. Arvellaan, että heidän yhteisellä matkalla oli merkittävä vaikutus siihen, että myös Due ryhtyi taidemaalariksi. Baade oli heti Peder Balken jälkeen toinen norjalainen taidemaalari, joka kuvasi teoksissaan Pohjois-Norjaa. Baaden suosimia aiheita olivat kuun valaisemat maisemat sekä laivanhylyt. Baaden varhaisille maisemamaalauksille luonteenomaista olivat hyvin tarkat tulkinnat todellisista paikoista. Hänen naturalistinen esitystapansa pohjoisista maisemista seuraa J. C. Dahlin perinteitä. Useat Baaden teokset 1840- ja 1850-luvulta ammentavat aiheensa Norjan Vestlandetin ja Nordlandin alueilta.
Teneriffan lippu

Teneriffan lippu koostuu valkoisesta Andreaan rististä sinisellä pohjalla. Sininen väri edustaa merta ja valkoinen lumista Teide-tulivuorta talvella. Lippu otettiin virallisesti käyttöön Teneriffan lippuna vuonna 1989.
Lippu muistuttaa Skotlannin lippua. Niiden ainoa ero on, että Teneriffan lipun taustan sininen väri on tummempi, väriltään laivastonsininen.
Hiiriä ja ihmisiä (vuoden 1992 elokuva)

Hiiriä ja ihmisiä ("Of Mice and Men") on vuonna 1992 ensi-iltaan tuotu draamaelokuva. Se on uusintaversio vuoden 1939 samannimisestä elokuvasta ja vuoden 1981 televisioelokuvasta, jotka pohjautuvat John Steinbeckin samannimiseen romaaniin.
Elokuvan pääosia näyttelevät John Malkovich kehitysvammaisena Lennienä sekä Gary Sinise, joka myös tuotti ja ohjasi elokuvan.
"Hiiriä ja ihmisiä" ei menestynyt taloudellisesti, mutta sai myönteisiä arvosteluja. Rotten Tomatoes -sivustolla sen arvioiden on laskettu olevan 96-prosenttisesti positiivisia.
Arvioita.
"Video-oppaassa" vuodelta 1994 Bello Romano kutsui elokuvaa hallituksi ja tyylikkääksi ja antoi sille neljä tähteä viidestä, mikä vastaa sanallista arviota ”erinomainen”.
Mikko Kanala

Mikko Kanala (s. 11. kesäkuuta 1992 Halsua) on suomalainen pesäpalloilija, joka pelaa tällä hetkellä Superpesiksessä Vimpelin Vedossa. Kaudella 2010 hän voitti Suomen mestaruuden ja hänet valittiin vuoden tulokkaaksi. Elokuussa 2020 Kanala teki jatkosopimuksen Vimpelin Vedon kanssa kauden 2022 loppuun saakka. Kanala on muun muassa nostanut rinnallevedossa 150kg.
Kanala on kertonut julkisesti olevansa alkoholisti ja että juominen on haitannut myös hänen harjoitteluaan ja pelejään. Hän hakeutui vuoden 2021 kesällä Minnesota-hoitoon ja lopetti juomisen. Hän opiskelee sähköasentajaksi. 
Tilastot.
Superpesis-ura.
Lähde:"Pesiksen maailma"
Volosti

Volosti () on venäläinen historiallinen ja hallinnollinen käsite, jolla on eri merkityksiä. Sana on johdettu ’hallitsemista’ tarkoittavasta verbistä "volodet" (володеть). Se on samaa kantaa kuin kirkkoslaavista venäjään lainattu "vlast" (власть) ’valta’. 
Muinais-Venäjällä volosti tarkoitti ruhtinaan hallitsemaa aluetta, läänitystä tai kaupungin yhteyteen kuulunutta maaseutua. 1400-luvulta lähtien sanaa käytettiin kihlakunnan osasta. 1700-luvun lopulla perustettiin volostihallinnot, ja vuonna 1861 volostista tuli talonpoikien säätyhallinnon yksikkö. Vuodesta 1889 lähtien ne toimivat zemstvolaitoksen alaisuudessa. Volosti käsitti useita kyläkuntia ja toisinaan myös useita seurakuntia. Sen päättäviä elimiä olivat talonpoikien valitsemien edustajien kokous, volostin päällikkö hallintoineen sekä talonpoikien asioita käsitellyt tuomioistuin.
Helmikuun vallankumouksen jälkeen vuonna 1917 volosti muutettiin paikallisen itsehallinnon yksiköksi. Vuosien 1928–1930 hallintouudistuksessa volostit ja kihlakunnat korvattiin piireillä (район, "raion"). Vuodesta 1993 lähtien volosti-sanaa käytettiin eräillä Venäjän alueilla alimman tason paikallishallintoalueen nimityksenä.
Kangasniemen kirkko

Kangasniemen kirkko on Kangasniemen kirkonkylän keskustassa sijaitseva Kangasniemen seurakunnan kirkkorakennus. Se on tyypiltään puinen kaksoisristikirkko. Kirkko on varsin iso, rakennuksella on pituutta noin 47 metriä ja sisäkorkeus on noin 15 metriä. Kirkossa on 1500 istumapaikkaa.
Nykyinen kirkko on seurakunnan kolmas. Kirkon ja kellotapulin rakennustyöt aloitettiin vuonna 1811 ja kirkko valmistui 1814, se vihittiin käyttöön uudenvuodenpäivänä 1815. Kirkon ja vuonna 1812 valmistuneen kellotapulin rakensi kirkonrakentaja Matti Salonen, savitaipalelaisen kirkonrakentajan Juhana Salosen poika. Kirkon sisustus on Matts Aulinin tekemä.
Kangasniemen kirkko on peruskorjattu kolmesti, ensimmäisen kerran vuonna 1890. Vuonna 1935 kirkkoon tuli keskuslämmitys ja sähkövalot. Seuraava korjaus vuonna 1972 oli myös mittava, kirkko sai uuden vesikaton ja lattian sekä uudet penkit. Lämmitykseksi vaihdettiin sähkölämmitys. Kirkko maalattiin sekä sisältä että ulkoa. Ulkomaalaus uusittiin vuonna 2007.
Vuodelta 1851 oleva alttaritaulu on Berndt Godenhjelmin maalaama "Jeesus ottaa jäähyväiset äidiltään". Kirkon urut on valmistanut Kangasalan urkutehdas vuonna 1954, niissä on 46 äänikertaa, yksi siirtoäänikerta ja kellot. Urut on peruskorjattu 2007.
Kellotapulissa on kaksi kelloa, 200 kiloinen vuonna 1811 Tukholmassa valettu ja 400 kiloinen Luvialla valettu kello vuodelta 1848.
Kirkon edessä sijaitsevan sankarihautausmaan sankaripatsas on kuvanveistäjä Lauri Leppäsen työ vuodelta 1956.
Aikaisemmat kirkot.
Kangasniemen ensimmäinen kirkko oli vuodelta 1659 ja kellotapuli vuodelta 1680. Näiden rakentaja oli Nisius Fränti. Seurakunnan toinen kirkko oli vuodelta 1748, sen rakentaja oli August Sorsa. Sorsa oli rakentanut myös vuonna 1765 valmistuneen kellotapulin. Sekä kirkko että kellotapuli paloivat elokuussa 1808, ja syytettynä kirkon polttamisesta oli paikallinen hurmahenki Elias Hänninen. Aikaisempien kirkkojen paikka oli kirkkomaan pohjoislaidalla.
Aarno Tertti

Aarno Martti Tertti, ent. "Hertz" (25. helmikuuta 1925 Tuusula – 23. lokakuuta 2011 Espoo) oli suomalainen tiedottaja, sukututkija ja päätoimittaja.
Tertti kirjoitti ylioppilaaksi sotilasylioppilaskirjoituksissa 1945. Sodan aikana hän sairastui tuberkuloosiin, mutta selvisi leikkausten avulla. Hän opiskeli valtiotieteitä Helsingin yliopistossa. Vuosina 1953–1973 hän työskenteli Mainos-Taucherin palveluksessa ja oli 1970–1973 sen tytäryhtiön, yhteiskunnallisen tiedotustoimiston Goodwillin johtokunnan puheenjohtaja.
Vuodesta 1973 Tertti oli Keskuskauppakamarin tiedotuslehden "Kauppakamarilehden" päätoimittaja ja sen jälkeen Liberaalisen Kansanpuolueen lehden "Polttopisteen" päätoimittajana. Myöhemmin hän oli vapaa toimittaja ja kirjoitti kirjoja sukututkimuksen alalta.
Aarno Tertin isä oli metsätieteilijä Martti Tertti.
Rare Species

Rare Species on Waltarin vuonna 2004 julkaistu albumi.
Albumi nousi Suomen virallisen listan sijalle 13.
Kevin Sussman

Kevin Sussman (s. 4. joulukuuta 1970 Staten Island, New York, Yhdysvallat) on yhdysvaltalainen näyttelijä. Hänen tunnetuin roolinsa on Stuart komediasarjassa "Rillit huurussa".
Ura.
Kevin Sussman alkoi harrastaa näyttelemistä lukioaikoinaan. Hän opiskeli draamaa American Academy of Dramatic Arts -koulussa New Yorkissa. Valmistuttuaan hän opiskeli näyttelemistä Uta Hagenin johdolla ja esiintyi teatterissa. 
Sussman sai ensimmäisen elokuvaroolinsa vuonna 1999 elokuvasta "Liberty Heights – vapauden rajat". Hänellä on ollut sivuosia elokuvissa "Melkein julkkis", "Sweet Home Alabama", "A.I. – Tekoäly" ja "Burn After Reading". Hän on vieraillut televisiosarjoissa "Hädän hetkellä", "C.S.I.", "The Middleman" ja "Mentalist".
Sussman näytteli Walteria televisiosarjassa "Ruma Betty" vuosina 2006–2007. Hän esittää sarjakuvakaupan pitäjä Stuartia komediasarjassa "Rillit huurussa".
Richard Swinefield

Richard Swinefield (k. 1317) oli Herefordin piispa vuosina 1282–1317.
Swinefieldistä tuli Lontoon arkkidiakoni 17. huhtikuuta 1280 ja hänet valittiin Herefordin piispaksi 1. joulukuuta 1282 ja vihittiin virkaan 7. maaliskuuta 1283. Vuosina 1289–1290 hän teki hiippakunnassaan matkan, jolta on säilynyt kirjanpito päivittäisista kuluista. Hän kuoli 15. maaliskuuta 1317.
Heavy D

Heavy D, oik. Dwight Arrington Myers (24. toukokuuta 1967 Mandeville, Jamaika – 8. marraskuuta 2011 Beverly Hills, Los Angeles, Kalifornia, Yhdysvallat) oli yhdysvaltalainen rap-artisti.
Heavy D oli uransa huipulla hiphopin kulta-aikana 1980- ja 1990-lukujen vaihteen tienoilla. Hän vietti lapsuutensa Mount Vernonissa New Yorkin osavaltiossa. Hän tuli tunnetuksi The Boyz -yhtyeen kanssa heidän julkaistuaan ensimmäisen levynsä "Livin' Large" (1987) Uptown-levymerkin ensimmäisenä levynä. Varsinainen läpimurto oli toinen levy "'Big Tymen".
Myöhemmin Heavy D suuntautui näyttelemiseen, eikä ollut esiintynyt viiteentoista vuoteen ennen vuonna 2010 tekemäänsä hyväntekeväisyyskeikkaa Britanniassa. Hän näytteli sarjassa "Käytäväpeliä" Bob "Big Boy" Lickiä. Hänen viimeinen roolinsa oli "" -sarjan jakso, jossa hän esitti koripallomanageria.
Laulut ja tarinat

Laulut ja tarinat on Seminaarinmäen mieslaulajien albumi vuodelta 2007. Korkeimmillaan se on yltänyt Suomen virallisella albumilistalla sijalle 1.
Kappaleet.
+ MPEG-video: Bonsai
Ivan Martin Jirous

Ivan Martin Jirous (23. syyskuuta 1944 Humpolec, Böömin ja Määrin protektoraatti, natsi-Saksa – 10. marraskuuta 2011 Praha, Tšekki ) oli tšekkiläinen runoilija ja tšekkiläisen rockyhtyeen The Plastic People of the Universe taiteellinen johtaja ja Tšekin maanalaisen toiminnan organsaattori kommunistihallinnon aikana. Hänet tunnetaan myös nimellä Magor ('puupää', johdettu luultavasti termistä "phantasmagoria", nimen keksijä on "kokeellinen" runoilija Eugen Brikcius. 
Jirous on valmistunut historioitsijaksi, mutta ei voinut työskennellä alalla kommunistihallinnon aikaisessa Tšekkoslovakiassa. Hän oli paikallisen toisinajattelijakulttuurin edustaja, ja siinä hänen merkittävin panoksensa oli työ "Parallel Polisin" eli "toisen kulttuurin" piirissä. Hän oli sitä mieltä, että itsensä ilmaiseminen taiteen kautta edistää totatilaristisen järjestelmän tuhoamista.
Jirous kuului Václav Havelin ystäväpiiriin, ja Havel mainitsee hänet useasti julkaisemissaan kirjeissään vaimolleen Olga Havloválle. Jirous oli Peruskirja 77:n allekirjoittajia.
Elina Ala-Fossi

Elina Viinamäki (omaa sukua Ala-Fossi, s. 23. syyskuuta 1952 Ilmajoki) on suomalainen uransa päättänyt pikajuoksija ja ammatiltaan liikunnanaopettaja. Hän juoksi 17-vuotiaana 100 metrillä ennätyksensä 12,1 Vaasassa heinäkuussa vuonna 1969 sivuten ennätystään seuraavan vuoden kesäkuussa Ilmajoella ja syyskuussa kansainvälisessä kilpailussa Prahassa . Saman vuoden elokuussa (27.8.1969) Helsingissä Suomi–Norja-maaottelussa Suomen naismaajoukkueen viestikvartetti Elina Ala-Fossi – Marika Eklund – Pirjo Wilmi – Mona-Lisa Strandvall juoksi 4 × 100 metrillä uuden Suomen ennätyksen 46,9 parantaen 0,2 sekunnilla entistä Suomen ennätystä vuodelta 1967, joka oli juostu Tampereella joukkueella Maija Koivusaari – Orvokki Ojala – Sirkka Norrlund – Mona-Lisa Strandvall. Kalevan kisoissa Kouvolassa 1970 Ala-Fossi saavutti naisten 100 metrin juoksussa SM-pronssia ajalla 12,4 . Hän edusti myös Suomen naisten maajoukkuetta muun muassa vuonna 1969 Ruotsi–Suomi-maaottelussa Tukholmassa, vuonna 1970 Tšekkoslovakian Prahassa ja Itä-Saksan Leipzigissa sekä Berliinissä elokuun alussa järjestetyssä naisjoukkueiden välisessä Euroopan cupissa.
Ala-Fossi edusti koko uransa ajan Ilmajoen Kisailijoita. Seuran tyttökvartetti saavutti kaksi Suomen mestaruutta heinäkuun alussa (4.–5.7.) 1970 Jyväskylän Harjun kentällä A-tyttöjen (alle 18-vuotiaat) 4 × 100 ja 4 × 400 metrin viestijuoksussa (viestijoukkueen juoksijoina olivat Arja Siltaloppi, Maria-Liisa Jalonen, Ritva Iipponen ja Elina Ala-Fossi) . Pikaviestin viimeisessä vaihdossa Hollolan Urheilijat johti jo 8–10 metriä, mutta Kisailijoiden ankkuri Ala-Fossi saavutti Hollolan viestinviejän ennen maaliviivaa ja johti Ilmajoen Kisailijat toiseen Suomen mestaruuteen. Ilmajoen Kisailijoiden joukkueen johtajana toimi tuolloin Ahti Iipponen, joka Uusi Suomi -lehden urheilukolumnin mukaan totesi, että ”kaksoismestaruus oli kerta kaikkiaan fantastista” . Jo edellisenä vuonna 1969 Kokkolassa (12.–13.7.) pidetyissä viestijuoksun SM-kisoissa Ilmajoen Kisailijat voitti A-tyttöjen SM-kultaa 4×100 metrillä (joukkueella Arja Siltaloppi – Maria-Liisa Jalonen – Ritva Iipponen – Elina Ala-Fossi) ja 4×400 metrillä SM-pronssia (Maria-Liisa Jalonen – Ritva Iipponen – Elina Ala-Fossi – Marja Kimpimäki) . Sitä ennen vuonna 1966 Ilmajoen Kisailijat sijoittui toiseksi alle 17-vuotiaiden SM-kisoissa Mäntsälässä (Elina Ala-Fossi – Marja-Liisa Lipasti – Helena Kullas – Ritva Iipponen) .
Harrison Afful

Harrison Afful (s. 24. kesäkuuta 1986 Kumasi, Ghana) on ghanalainen jalkapalloilija. Laitapuolustajana pelaava Afful edustaa Major League Soccerissa pelaavaa Columbus Crew'ta.
Ura.
Afful aloitti uransa ghanalaisessa Feyenoord akatemiassa. Hän oli mukana joukkueen edustuksessa kaudella 2004, kunnes siirtyi lainalle Asante Kotokoon. Hän saavutti ensimmäisellä kaudellaan Ghanan mestaruuden vuonna 2005 ja toisen kerran vuonna 2008. Afful yritti etsiä uutta seuraa Euroopasta ja kävi muun muassa Helsingborgs IF:n testissä muutamassa harjoitusottelussa, sekä Norjassa, mutta ei saanut solmittua sopimusta. Hän jatkoi vielä kauden Feyenoordin akatemia joukkueessa Ghanan 1. divisioonassa.
Kesällä 2009 Afful siirtyi tunisialaiseen Espéranceen. Afful nousi joukkueen avausmiehistöön oikeana laitapuolustajana ja oli voittamassa Tunisian mestaruutta kaudella 2009–2010. Toisella kaudellaan Afful nousi tärkeään rooliin, kun Espérance oli voittamassa historian ensimmäistä triplaansa. Se juhli Tunisian mestaruutta toistamiseen ja voitti myös Tunisian cupin. Lisäksi marraskuussa 2011 Afful ratkaisi ainoalla maalillaan Afrikan Mestarien liigan voiton Espérancelle marokkolaista Wydad Casablancaa vastaan.
Maajoukkue.
Afful on edustanut Ghanaa vuodesta 2008 lähtien. Hän pelasi ensimmäiset arvokisansa vuoden 2008 Afrikan-mestaruuskisoissa.
Charlie Wilson (muusikko)

Charles Kent "Charlie" Wilson (s. 29. tammikuuta 1953 Tulsa, Oklahoma) on yhdysvaltalainen R&amp;B -laulaja-lauluntekijä-tuottaja. Hän kuului Gap Bandiin kunnes yhtye jäi eläkkeelle 2010. Hän on naimisissa.Wilson on vieraillut useasti Lähi-idässä esiintymässä sotilaille.
Alfit

Alfit ovat germaanisen ja skandinaavisen mytologian keijukaisia. Esimerkiksi Eddassa kerrotaan valokeijukaisista ("ljósálfar"), jotka asuvat taivaassa Alfheimissa ja ovat ulkomuodoltaan aurinkoa kauniimpia, sekä tummista keijukaisista ("dökkálfar"), jotka ovat pikimustia ja asuvat maan sisässä.
Cee Lo Green

Cee Lo Green (oikealta nimeltään Thomas DeCarlo Callaway, s. 30. toukokuuta 1975 Atlanta, Georgia) on yhdysvaltalainen Grammy-palkittu laulaja-lauluntekijä, musiikkituottaja ja näyttelijä.
Muusikonura.
Cee-Lo aloitti muusikonuransa atlantalaisessa Goodie Mob -ryhmässä, joka kuuluu Dungeon Family -kollektiiviin. Dungeon Familyn kautta Cee-Lo on tehnyt yhteistyötä muun muassa OutKastin kanssa. 2000-luvun alussa hän julkaisi kaksi sooloalbumia. Vuodesta 2004 hän alkoi tehdä yhteistyötä Danger Mousen kanssa. Yhteistyöstä syntynyt duo Gnarls Barkley on julkaissut vuoteen 2011 mennessä kaksi albumia. Ensimmäiseltä albumilta julkaistusta Crazy-singlestä tuli suurmenestys sekä kriitikoiden että yleisön saralla. Vuonna 2010 Cee-Lo julkaisi kolmannen sooloalbuminsa, "The Lady Killerin", jonka Fuck You! -single saavutti suursuosion: single on menestynyt kulta- tai platinalevyn arvoisesti ainakin Yhdysvalloissa, Britanniassa, Australiassa, Kanadassa, Uudessa-Seelannissa ja Tanskassa.
Wallander (televisiosarja)

Wallander on brittiläinen televisiosarja, joka perustuu ruotsalaisen kirjailijan Henning Mankellin romaaneihin ruotsalaisesta rikospoliisista Kurt Wallanderista. Wallanderia esittää Kenneth Branagh, joka halusi päästä rooliin, koska pitää Wallander-kirjoista.
Elokuvat on kuvattu pääasiassa Ruotsissa, Wallanderin kotikaupungissa Ystadissa. Ensimmäiset kolme jaksoa esitettiin Britanniassa BBC:n ykköskanavalla vuonna 2008. Jaksot saivat kriitikoilta positiivisen vastaanoton. Seuraavat kolme jaksoa kuvattiin kesällä ja alkusyksystä 2009 ja esitettiin Britannian televisiossa vuonna 2010.
Vuonna 2011 aloitettiin kolmen uuden elokuvan tuotanto. "Riian verikoirat" ja "Ennen routaa" perustuvat Wallander-kirjoihin, niistä on myös ruotsalaiset elokuvaversiot. Kolmas elokuva "Musta syksy" perustuu Wallander-novelliin Haudattu.
Näiden jälkeen tehtiin vielä kolme jaksoa, joista yksi perustuu kirjaan "Valkoinen leijona" ja kaksi viimeistä kirjaan "Rauhaton mies".
Edward Sadomba

Edward Sadomba (s. 31. elokuuta 1983 Harare, Zimbabwe) on zimbabwelainen jalkapalloilija. Hyökkääjänä pelaava Sadomba edustaa Sudanin pääsarjassa pelaavaa Al-Hilalia.
Ura.
Sadomba siirtyi sudanilaiseen Al-Hilalia kaudella 2009 ja on sittemmin ollut joukkueensa johtava maalintekijä. Hän teki avauskaudellaan 16 maalia 30 ottelussa ja juhli kauden päätteeksi Sudanin mestaruutta. Myös kaudella 2010 Sadomba saavutti toistamiseen Sudanin mestaruuden. Kaudella 2011 Al-Hilal eteni aina Afrikan Mestarien liigan välieriin, jossa se lopulta hävisi tunisialaiselle Espérancelle yhteismaalein 3–0. Turnauksen aikana Sadomba teki seitsemän maalia, joilla hän myös voitti Mestarien liigan maalikuninkuuden. Vuonna 2019 Sadomba teki paluun Dynamoksen -joukkueeseen.
Maajoukkue.
Sadomba on edustanut Zimbabwea vuodesta 2006 lähtien. Hän on pelannut yhteensä 13 ottelua ja tehnyt niissä yhden maalin.
Todd Howard

Todd Howard (s. 25. huhtikuuta 1971 Pennsylvania) on yhdysvaltalainen videopelisuunnittelija, -ohjaaja ja -tuottaja. Hän työskentelee peliohjaajana ja tuottajana Bethesda Softworksilla, jossa hän on osallistunut "The Elder Scrolls" -videopelisarjan sekä "Fallout 3" ja "Fallout 4" -pelien luomiseen.
Vuonna 2009 yhdysvaltalainen GamePro-lehti valitsi hänet yhdeksi 20 vaikutusvaltaisimmista pelialan henkilöistä edelliseltä 20 vuodelta. Vuonna 2013 IGN valitsi hänet yhdeksi kaikkien aikojen tärkeimmistä pelintekijöistä.
Kolumbianpöllönen

Kolumbianpöllönen ("Megascops colombianus" aiemmin "Otus colombianus") on pöllöihin kuuluva lintu. Sitä tavataan Kolumbiassa ja Ecuadorissa.
Sen elinpiiriä ovat subtrooppiset ja trooppiset kosteat vuoristoseudut ja laidunalueet. Sen uhkana on elinalueiden häviäminen.
4 (Beyoncén albumi)

4 on yhdysvaltalaisen laulaja Beyoncén neljäs studioalbumi. Albumi julkaistiin 24. kesäkuuta 2011 Parkwood Entertainmentin ja Columbia Recordsin kautta.
Albumi ylsi Suomen virallisen listan sijalle 24.
Taustaa.
Beyoncé palasi musiikin pariin vuonna 2010 pidettyään tauon kolmannen albuminsa I Am... Sasha Fiercen julkaisun ja sitä seuranneen I Am... World Tour -kiertueen jälkeen. "Year of 4" -dokumenttielokuvassa hän paljasti olleensa kiertueen ja levyn jälkeen "ylikuormittunut ja ylityöllistetty", ja käyttäneen taukonsa matkustamiseen, inspiraation keräämiseen ja lepäämiseen. Beyoncé kertoi pyrkineensä "4":llä yhdistämään esityksiä varten kehittämänsä alter egon Sasha Fiercen ja todellisen itsensä. Levyn julkaisun aikaan se oli Knowlesin henkilökohtaisin; muun muassa kappale "Countdown" käsittelee hänen toiveitaan perheen perustamisesta. Tauon aikana hän myös lopetti managerisuhteensa isänsä Mathew Knowlesin kanssa ja päätti julkaista seuraavan levynsä oman levy-yhtiönsä Parkwood Entertainmentin kautta. 
Levyn soundi syntyi Beyoncén tavoitteesta luoda uutta ja tuoda R&amp;B musiikkia takasin radioon. "4" :llä Beyoncén pyrkimyksenä oli sekoittaa 1970- ja 1990-lukujen R&amp;B:tä Rock 'n' Roll musiikkiin. 
Levyn ensimmäinen single Major Lazerin ”Pon de Floor” kappaletta samplaava ”Run the World (Girls)” julkaistiin huhtikuussa 2011. 
"" EP-levy julkaistiin 23. huhtikuuta 2012 yksinoikeudella iTunes Storen kautta. Levy sisältää kuusi remixiä albumin kappaleista.
Perinnöllinen haimatulehdus

Perinnöllinen haimatulehdus on harvinainen perinnöllinen sairaus, jolle tyypillisiä ovat toistuvat akuutit haimatulehdukset. Krooninen haimatulehdus kehittyy noin puolelle potilaista. Haimatulehdukset voivat alkaa milloin tahansa, mutta tyypillisesti ensimmäinen akuutti tulehdus ilmenee elämän ensimmäisten kahden vuosikymmenen aikana.
Potilailla voi esiintyä kroonista vatsakipua, ripulia, pahoinvointia, oksentelua, aliravitsemusta ja diabetesta. Sairauteen liittyviä geneettisiä mutaatioita tunnetaan useita, mutta suurimmalla osalla (60–75 %) sairauteen liittyy PRSS1. Joillakin suvuilla, joissa perinnöllinen haimatulehdus kulkee, ei ole yhtäkään tunnettua mutaatiota, joten toistaiseksi löytämättömiä mutaatioita uskotaan esiintyvän osalla potilaista.
Perinnölliseen haimatulehdukseen liittyy kohonnut, yli 50-kertainen suhteellinen haimasyöpäriski. Haimasyöpään sairastumisen kumulatiivinen riski 70 vuoden ikään mennessä on 40 %. Keskimääräinen sairastumisikä siihen perinnöllistä haimatulehdusta sairastavilla on arviolta 57 vuotta.
Lohipato

Lohipato eli kalapato (myös apaja) oli yleisesti kalastuksessa käytetty pyytämismenetelmä 1700-1900-luvuille asti.
Toimintaperiaate.
Lohipato oli jokeen asennettu pyydys, joka rakennettiin puoleenväliin asti jokea tai koko joen levyiseksi. Kalapadon rakennus aloitetaan A-kirjainta muistuttavalla kuoritulla puurakenteella, joka oli valmistettu yleensä mänty- tai kuusipuusta. Rakenteessa A-kirjaimen vaakaviivaa muistuttava osa ylitti rakenteen noin yhdessä metrissä. Tämän ylittävän osan kohdalle rakennettiin kulkusilta, jota pitkin pyytäjät pystyivät liikkumaan kokiessaan pyydyksiä. Kulkusilta tehtiin laudasta tai samasta materiaalista kuin pystyrakenteet. Kun rakenteet ja kulkusillat oli asetettu jokeen, alkoi pato-osan rakennus. A-rakenteiden väliin, jotka oli asetettu jokeen noin 1–2 metrin välein, asetettiin sulkuaidat. Aita oli koottu kahden vaakapuun väliin asetetuilla pystypuilla, joiden välistä vesi pääsi läpi. Rakenne esti suurten kalojen, kuten lohien, läpipääsyn. Sulkuaitojen väliin jätettiin aukkoja, joiden kohdalle asetettiin pyyntirysiä. Niiden molemmilla sivuilla oli nostopuut, joiden avulla pyydykset koettiin nostamalla ne ylös. Lisäksi padon yläosaan asetettiin kiviä painoksi, ettei virta veisi rakennelmia mukanaan. Padosta löytyi useita muunnelmia paikkakunnan tai tekijöiden mukaan. Myös kovat virtapaikat asettivat padon rakenteelle erityisiä lisärakenteita. Virtaisimmista paikoista saatettiin jättää sulkuportit pois. Niihin asetettiin rysiä tiheämpään, ja pyydykset saatettiin käydä kokemassa veneen avulla. Veneitä varten piti rakentaa myös erityisiä puomipuita, joista veneen apumies saattoi ottaa kiinni. Pato purettiin syksyllä kevään jäidenlähdön vuoksi.
Nykypäivä.
Höyrylaivojen ja dieselmoottorin keksimisen jälkeen alkoi patoamiskalastaminen vähentyä troolikalastuksen myötä. Syynä oli muun muuassa edellisten kalastusmenetelmien tehostumisen myötä saaliin väheneminen joissa. Nykyään kalapatoja käytetään lähinnä Pohjois-Suomessa nahkiaisen sekä vähäisessä määrin myös lohen ja siian pyynnissä. Käytetyt rakenteet ovat 5–20 metriä pitkiä. Nahkiaisrysiä ja -mertoja käytetään perinteiseen tapaan, mutta lohen ja siian pyynnissä käytetään verkkoja, jotka on sijoitettu useimmiten padon päähän virran suuntaisesti. Tarkoituksena on silloin pyydystää kaloja, jotka lepäävät padon muodostamassa kosteessa. Kalojen ohjaamiseen voidaan käyttää myös aitaverkkoa, joka on sijoitettu rannan ja padon väliin. Koko joen ylittävä patoaminen on nykyisin kielletty.
Dash (yritys)

Dash oli Kardashianin siskosten Kourtneyn, Khloèn ja Kimin perustama muotiketju.
Kardashianit perustivat yhtiön vuonna 2006. Dashilla oli myymälöitä ainakin Los Angelesissa, Miamissa ja New Yorkissa. Yhtiön kaikki myymälät suljettiin vuonna 2018.
Levykalat

Levykalat (Drepaneidae) on välskärikalojen lahkoon (Acanthuriformes) kuuluva kalaheimo. Heimon lajeja tavataan kaakkoisella Atlantilla ja Indopasifisella merialueella.
Lajit ja anatomia.
Levykalojen heimoon kuuluu vain yksi suku Drepane ja siinä kolme lajia: pilkkulevykala ("Drepane punctata"), "Drepane africana" ja "Drepane longimana". Kalat kasvavat 45–50 cm pitkiksi. Ruumis on muodoltaan hyvin korkea ja litteä. Selkä- ja peräevät ovat melko pitkät. Rintaevät ovat hyvin pitkät ja muodoltaan sirppimäiset. Levykalat voivat työntää leukojaan ulospäin niin, että suusta muodostuu putkimainen. Suomut ovat pienikoiset ja väriltään hopeanharmaat, ja osa suomuista voi olla tummempia ja muodostaa pilkkuja ja raitoja.
Levinneisyys ja elinympäristö.
Levykaloja tavataan Afrikan länsirannikolta Atlantista ja indopasifisen merialueen länsiosista. Ne elävät tyypillisesti matalissa vesissä sekä hiekka- että mutapohjaisilla alueilla että riutoilla. Ravintona ovat pienet selkärangattomat eläimet, kuten madot ja äyriäiset. Eräitä levykalalajeja kalastetaan trooleilla.
Peurasuo

Peurasuo on Oulussa sijaitseva myöhäiskivikautinen löydös.
Sijainti ja ajoitus.
Oulun Lapinkankaalta Peurasuon alueelta on löydetty Oulun yliopiston kaivauksissa vuonna 1997 kivikautista asutusta ja esineistöä. Alue sijaitsee Metelimäestä noin 1 km pohjoiseen. Löydös ajoittuu noin vuoteen 2050 eaa., joka lasketaan ajanjaksoltaan myöhäisneoliittiseksi kivikaudeksi. Mittausten mukaan alueella sijaitsi tuolloin merenranta.
Kuvaus löydöksestä.
Kaivauksissa löytynyt esineistö koostui pääasiassa kiviveitsistä ja kaapimista. Alueelta löytyi myös siimanpaino, joka viittaa kalastukseen. Asuinrakennuksista löytyi painanteita sekä tulisijoissa käytettyjä palaneita kiviä. Asuinpainanteen mitaksi laskettiin 11 x 24 metriä. Tutkimuksessa päädyttiin oletukseen, että asumukset muistuttivat metsäsaamelaisten hirsikotaa. Katteena on todennäköisesti käytetty koivun tuohta ja eristekerroksena turvetta. Kyseiset kaivauksissa löytyneet materiaalit voivat liittyä myös lattian eristykseen. Eläinten nahkojen käytöstä katteena ei löytynyt viitteitä. Kaivauksessa löydettiin myös ihmisten ravintona käytettyjä eläinten luujäännöksiä.
American Woman

American Woman on alun perin kanadalaisen The Guess Who -yhtyeen kirjoittama ja esittämä kappale vuodelta 1970. Samannimisellä albumilla ilmestynyt kappale julkaistiin myös singlenä, jolloin se nousi Yhdysvaltain Billboard Hot 100 -listan kärkeen kolmen viikon ajaksi. 
Yhdysvaltalaislaulaja Lenny Kravitz julkaisi kappaleesta oman versionsa vuoden 1998 albumillaan "5". The Guess Who ja Kravitz esittivät kappaleen yhdessä vuoden 2000 MuchMusic Video Awardseissa Torontossa.
The Guess Whon versio.
Kappaleen kirjoittivat yhteistyössä The Guess Whon jäsenet Randy Bachman, Burton Cummings, Garry Peterson ja Jim Kale. Kalen mukaan laulu syntyi vahingossa ja spontaanisti, kun yhtye saapui myöhässä Ontariossa järjesteyn kaksiosaisen keikkansa jälkimmäiseen osaan. Puhdistaakseen yleisössä vallitsevaa kireää ilmapiiriä, yhtye alkoi soittaa yksinkertaista riffiä, johon solisti Cummings tuli mukaan improvisoiden "American Woman, stay away from me!". Yhtye piti lopputuloksesta. Vuonna 1969 kappale esitettiin Seattle Pop Festival -tapahtumassa 150 000 katsojan edessä. Yleisön reaktio oli positiivinen, vaikka se ei tuntenut kappaletta.
”American Woman” ilmestyi singlenä maaliskuussa 1970 B-puolenaan ”No Sugar Tonight”. Se nousi Yhdysvaltain Billboard Hot 100 -listan ykköseksi kolmen viikon ajaksi pysyen listalla kaikkiaan 15 viikkoa. Kappale ylsi kymmenen kärkeen myös Alankomaissa, Sveitsissä ja Itävallassa. Menestyksen lisäksi kappale aiheutti kiistaa, sillä sitä väitettiin niin sovinistiseksi kuin amerikkalaisvastaiseksikin. Jim Kale on kiistänyt kappaleen olevan kumpaakaan. Kun The Guess Who vuonna 1970 pääsi Valkoiseen taloon esiintymään presidentti Richard Nixonille, ”American Womania” ei soitettu sanoitustensa vuoksi.
Kappaleen albumiversion alussa on noin minuutin mittainen akustinen intro, joka lyhyemmästä singleversiosta on leikattu pois.
Kitaristi Randy Bachman on kertonut, että kappaleen kitarasoundi syntyi, kun hän ylikuormitti esivahvistimen samalla, kun normaali äänenvoimakkuus oli laskettu hiljaiselle. Tämä luo tavallista ”likaisemman”, ja hieman sellomaisen äänimaailman. Bachman erosi yhtyeestä pian singlen julkaisun jälkeen, koska hänen uskonnollinen vakaumuksensa oli ristiriidassa yhtyeen elämäntyylin kanssa. Bachmanin eron myötä The Guess Who ei päässyt Yhdysvaltain-kiertueelle silloin, kun se olisi ollut erityisen kannattavaa. Tämän myötä yhtye menetti merkittävät tulot.
Myöhemmin alkuperäistä The Guess Whon versiota ”American Womanista” on muun muassa käytetty elokuvissa "Sähköputkimies" ja "American Beauty" sekä lukuisissa televisiomainoksissa.
Kappaleet singlellä.
A-puoli
B-puoli
Krytroni

Krytroni on kylmäkatodinen kaasutäytteinen elektroniputki. Sitä käytetään sovelluksissa joissa tarvitaan erittäin nopeita kytkentäaikoja, kuten esimerkiksi ydinaseissa. Krytroni on jokseenkin samankaltainen tyratronin kanssa, ja se on eräs EG&amp;G -yhtiön ensimmäisiä keksintöjä. Krytronia, jossa käytetään täytekaasun sijasta tyhjiötä, kutsutaan sprytroniksi. Sitä käytetään sovelluksissa, joissa runsas ionisoiva säteily saattaisi aiheuttaa krytronin laukeamisen itsestään.
Rakenne.
Krytronia ohjataan muiden tyypillisten elektroniputkien hehkutuksesta poiketen kipinäpurkauksella, jolloin se pystyy käsittelemään useita kilovoltteja ja useiden kiloampeerien virtapiikkejä. Krytroni kehitettiin alun perin ohjattavasta kipinäväliputkesta ja tyratronista.
Krytroneiden sisältämä kaasu on joko vetyä, jalokaasua (yleensä kryptonia) tai niin sanottua Penning-kaasua (esimerkiksi kryptonin ja neonin sekoitus).
Ohjaus.
Krytronissa on neljä elektrodia. Kaksi niistä ovat elektroniputkille tyypilliset anodi ja katodi. Putkessa on myös niin sanottu herkistyselektrodi () sijoitettuna katodin lähelle. Herkistyselektrodiin johdetaan matala positiivinen jännite, joka johtaa kaasun ionisoitumiseen katodilla. Anodille johdetaan suurjännite, mutta putki alkaa johtaa vasta kun hilalle johdetaan positiivinen jännitepulssi. Sytyttyään krytroni pystyy johtamaan suuren määrän sähköenergiaa.
Ohjaushila on yleensä kääritty anodin päälle, lukuun ottamatta pientä aukkoa hilan päällä.
Joskus herkistyselektrodi voidaan korvata hyvin pienellä määrällä radioaktiivista materiaalia (yleensä alle 5 mikrocurieta nikkeli-63:a) joka emittoi beetahiukkasia ja näin auttaa putkea ionisoitumaan. Määrä on niin pieni ettei sillä ole haitallisia säteilyvaikutuksia.
Käyttö ydinaseissa.
Krytronia voidaan käyttää nopeutensa takia imploosioperiaatteisten ydinaseiden laukaisimissa, joten tiettyjen krytronimallien tuotanto ja vienti on tarkasti säädeltyä. Krytronit joiden huippuanodijännitteen nimellisarvo on 2,5 kV tai enemmän, ja huippuanodivirran nimellisarvo on 100 A tai enemmän ja anodin viiveaika on 10 μs tai alle, ovat erityisen sopivia ydinasekäyttöön ja siksi kuuluvat EU:n luetteloon kaksikäyttötuotteiden valvonnasta.
Mistwalker

Mistwalker Corporation () on japanilainen videopelistudio, jonka perusti Hironobu Sakaguchi (suositun Final Fantasy -pelisarjan luoja) vuonna 2004, Microsoftin rahallisella tuella. Logolle ja nimelle haettiin tavaramerkki vuonna 2001. Yhtiön kotipaikka on Honolulu, Havaiji. Mistwalker on Red Entertainmentin ja Armor Projectin tapaan yhteistyökehittäjä, joka ulkoistaa kehitystyön muille yhtiölle (mm. Artoon ja feelplus), keskittyen yksinomaan tarinaan, musiikkiin ja kehitysprosessin yleiseen valvontaan pelinkehityksessä. Nobuo Uematsu, joka tunnetaan työstään Final Fantasy -pelisarjan parissa, on säveltänyt musiikin kaikkiin (paitsi yhteen) Mistwalkerin peliin.
Sakaguchi on studion presidentti ja Kensuke Tanaka, PlayOnline-palvelun tuottaja, on varapresidentti.
Laya Lewis

Laya Lewis (s. 1992) on "Skins – liekeissä" -televisiosarjasta tunnetuksi tullut näyttelijä. Hän näytteli sarjassa Liviä. Lewis asuu Bristolissa.
Pekka Ihalmo

Pekka Ihalmo on helsinkiläinen biokemian tohtori, joka on toiminut tutkijana muun muassa Helsingin yliopistossa ja Folkhälsanin tutkimuskeskuksessa. Hän on julkaissut munuaissairauksien mekanismeihin ja biologisiin lääkkeisiin liittyviä tieteellisiä artikkeleita. Nykyisin hän työskentelee lääketeollisuudessa .
Big Sean

Sean Michael Anderson (s. 25. maaliskuuta 1988 Santa Monica, Kalifornia) eli 
Big Sean on yhdysvaltalainen hip hop -artisti. Hänen debyyttialbuminsa "Finally Famous" julkaistiin kesäkuussa 2011.
Ura.
Big Seanin debyyttialbumi "Finally Famous" julkaistiin Yhdysvalloissa 28. kesäkuuta 2011. Se nousi Yhdysvaltain Billboard 200 -listan kolmannelle sijalle myyden 87 000 kappaletta julkaisuviikollaan. Kanadalaisella Canadian Albums Chart -listalla sijoitus oli vasta 20. sija. Albumin ensimmäinen single "My Last" julkaistiin 1. maaliskuuta 2011. Singlellä vierailee R&amp;B-laulaja Chris Brown ja sen on tuottanut No I.D.. Single ylsi sijalle 30 Billboard Hot 100 -listalla. Billboard Rap Songs listalla sijoitus oli puolestaan ensimmäinen sija. "My Last" myi Yhdysvalloissa myös kultaa. Albumin toinen single "Marvin &amp; Chardonnay" julkaistiin 12. heinäkuuta 2011. Kappaleella vierailevat Kanye West ja Roscoe Dash. "Marvin &amp; Chardonnay" oli Billboard Hot 100 -listalla vasta sijalla 32. Albumin kolmantena singlenä julkaistiin kappaleen "Dance (A$$)" remixversio, jolla vierailee Nicki Minaj. Single oli parhaimmillaan 20. sijalla Billboard Hot 100 -listalla.
Yksityiselämä.
Big Sean seurusteli laulajatar Ariana Granden kanssa lokakuusta 2014 huhtikuuhun 2015.
Jääkiekko nuorten talviolympialaisissa 2012

Jääkiekossa kilpailtiin nuorten talviolympialaisissa 2012 13.–22. tammikuuta. Varsinaisen turnauksen ohella järjestettiin jääkiekon yksilötaitokilpailut. Kisapaikkana ol Innsbruckin "Tiroler Wasserkraft Arena".
Kussakin joukkueessa saa olla 17 urheilijaa. Poikien pitää olla vuonna 1996 syntyneitä ja tyttöjen vuonna 1994 syntyneitä.
Turnaus.
Jääkiekkoturnaus koostui poikien ja tyttöjen sarjoista, joista kumpaankin osallistui viisi joukkuetta. Kisojen järjestäjämaana Itävalta sai osallistua molempiin sarjoihin. Loput kahdeksan joukkuetta hyväksyttiin turnaukseen miesten ja naisten maajoukkueiden yhteenlaskettujen rankingpisteiden perusteella niin, että kukin maa on sai lähettää kisoihin vain yhden joukkueen. Kärkimaat saivat ensin valita (järjestyksessä Kanada, Suomi, Ruotsi, Venäjä ja USA), osallistuvatko poikien vai tyttöjen sarjaan, ja loput osallistujamaat päätyivät siihen sarjaan, jossa oli vielä tilaa.
Yksilötaitokilpailut.
Yksilötaitoja miteltiin poikien ja tyttöjen sarjoissa kuudella osa-alueella:
Yksilötaitokilpailuihin saivat järjestäjämaa Itävallan lisäksi lähettää edustajansa sellaiset maat, joiden poika- tai tyttöjoukkue ei päässyt varsinaiseen turnaukseen. Näiden maiden kansallisten esikarsintojen voittajat pääsivät Suomessa Vierumäellä heinäkuussa 2011 järjestettyyn maailmankarsintaan, jossa kisapaikka oli tarjolla 15 pojalle ja tytölle. Itse kisoihin osallistui lopulta 16 poikaa ja 15 tyttöä.
Yksilötaitokilpailujen alkukilpailu järjestettiin 16. tammikuuta, ja 19. tammikuuta järjestettyyn loppukilpailuun selvisi kummankin sarjan kahdeksan parasta.
Winnie the Pooh’s Rumbly Tumbly Adventure

Winnie the Pooh’s Rumbly Tumbly Adventure on Nalle Puhin seikkailuihin perustuva vuonna 2005 julkaistu toimintaseikkailupeli. Pelin on kehittänyt Phoenix Studio ja sen julkaisi Ubisoft.
Pelaaminen.
Pelin Tarinatilassa pelaajan täytyy auttaa Nalle Puhia läpäisemään 5 erilaista menneisyyden asioiden muistelemiseen perustuvaa episodia. Jokaisessa episodissa käytävissä olevat puolen hehtaarin metsän paikat on jaoteltu eri alueisiin joista tosin kaikissa ei ole kaikkia paikkoja tutkittavissa. Ympäri pelimaailman alueita on piilotettu lukuisiin puun kantoihin, kärryihin, kiviin tai muihin esineisiin hunajapurkkeja joita tarvitaan silloin tällöin vastaan tuleviin mehiläisparviin joille pitää antaa tietty määrä hunajapurkkeja ennen kuin pelaaja voi tutkia paikkaa tai esinettä joka sijaitsee mehiläisparven takana. Pelissä tulee myös aika-ajoin vastaan haasteita joissa täytyy saada ilmapallo poksautettua ennen kuin Nalle Puhia haasteessa jahtaavat möhköfantit tai näädät saavat hänet kiinni. Pelissä päästään ohjaamaan myös muutamilla muilla tutuilla Nalle Puh-hahmoilla joista ensimmäinen on Ihaa, Ihaan pelaamisosuuksissa pelaajan täytyy ratsastaa Ihaalla ja saada pyydystetyksi lukuisia eliöitä kuten ensimmäisessä episodissa täytyy kerätä perhosia, toinen kohdattava hahmo on Nasu jolla täytyy hoidella kaikki möhköfantit ja näädät pelottelemalla kaikista vastaantulevista alueista ennen kuin hän voi siirtyä seuraavaan alueeseen ja kolmas ja viimeinen kohdattava hahmo on Tikru jolla pelatessa pelaajan täytyy vältellä aika-ajoin vastaan tulevia möhköfantteja ja näätiä sillain että Tikru ei livahda ollenkaan niiden näkökenttään, sillä muuten ne lähtevät Tikrun perään ja saavat hänet kiinni. Peli sisältää myös Junior moodin jossa aivan nuoret pelaajat voivat harjoitella kaikilla pelattavilla hahmoilla pelaamista tietyissä alueissa. Peli sisältää myös minipelitilan jossa pelaaja voi pelata erilaisia minipelejä joita hän saa avatuksi pelaamalla Tarinatilan episodeja läpi, minipeleihin luokittuu mm. peli jossa täytyy saada kävelevä Hunajapurkki kiinni tietyssä ajassa ja peli jossa täytyy kerätä tietty määrä keksejä samalla kun pelaaja välttelee häntä jahtaavia mähköfantteja tai näätiä, Minipelitilassa pystyy pelaamaan tarinatilassa pelattavina olevien hahmojen lisäksi myös Ruulla.
Vastaanotto.
Peli sai pääosin keskinkertaisia arvosteluja, sillä mm.IGN antoi pelille arvosanaksi 5.5/10 sanoen olevansa tyytyväinen sen tarjonnasta, mutta se kritisoi vastineeksi sitä kun se ei ollut niin hauska pelattavuudeltaan kuin edeltäjä. Jeuxvideo taas antoi pelille arvosanaksi 6.0/10.